$17 miljoen vir Weinstein-slagoffers | Maroela Media
Harvey Weinstein in die hof (Foto: Jefferson Siegel/New York Daily News via AP, Pool)
'n Amerikaanse bankrotskapregter het 'n uitbetaling van $17 miljoen (meer as R256 miljoen) goedgekeur aan dosyne vroue wat die voormalige rolprentvervaardiger Harvey Weinstein beskuldig het van seksuele aanranding.
Weinstein (68) is verlede jaar tot 23 jaar tronkstraf gevonnis ná hy skuldig bevind is op aanklag van verkragting en seksuele aanranding.
Delaware-regter Mary Walrath het Maandag die Weinstein Company se likwidasieplan goedgekeur. Sy het besware van verskeie van Weinstein se slagoffers, wat aanvoer dat die skikking hulle verhoed om verdere regseise in te stel, van die hand gewys.
Die geld sal tussen 37 vroue verdeel word, wat beteken dat hulle elkeen waarskynlik byna $460 000 (byna R7 miljoen) sal ontvang.
Prokureurs wat die slagoffers verteenwoordig het vroeër die voorgestelde skikking as "onvoldoende" verwerp. Agt beskuldigdes, wat die skikking verwerp het, sal later die voormalige Hollywood-magnaat kan dagvaar.
Weinstein is in Februarie 2020 skuldig bevind oop aanklag van 'n seksuele oortreding in die eerste graad en verkragting in die derde graad in 'n waterskeidingsuitspraak vir die #MeToo-beweging. Sy vonnis was die einde van 'n merkwaardige ineenstorting vir die Pulp Fiction-vervaardiger wat daarvan beskuldig is dat hy oor die jare heen byna 90 vroue geteister het, waaronder Angelina Jolie en Salma Hayek.
Die Weinstein Company het in Maart 2018 bankrotskap verklaar ná 'n stortvloed eise ingestroom het. Lantern Capital, wat later Spyglass Media Group herdoop is, het die bates van $289 miljoen aangeskaf.
Weinstein is in Los Angeles ook verhoorafwagtend op aanklagte van verkragting en seksuele aanranding van vyf vroue.